ഷാര്ജ അന്താരാഷ്ട്ര പുസ്തകോല്സവം: നവംബര് മൂന്നു മുതല് 13വരെ, 83 രാജ്യങ്ങളില് നിന്നുള്ള പ്രസാധകര് പങ്കെടുക്കുമെന്ന് സംഘാടകര് ദുബൈ: അടുത്ത മാസം നടക്കുന്ന ഷാര്ജ അന്താരാഷ്ട്ര പുസ്തകോല്സവത്തിന്റെ 40ാം എഡിഷനില് 83 രാജ്യങ്ങളില് നിന്നുള്ള പ്രസാധകര് പങ്കെടുക്കുമെന്ന് സംഘാടകര്. ഇവയില് ഒമ്ബത് രാജ്യങ്ങള് ആദ്യമായാണ് പുസ്തകോല്സവത്തില് എത്തുന്നതെന്നും സംഘാടകര് ഷാര്ജ ഹൗസ് ഓഫ് വിസ്ഡം ലൈബ്രറിയില് വിളിച്ചുചേര്ത്ത പത്രസമ്മേളനത്തില് അറിയിച്ചു. 11 ദിവസം നീണ്ടുനില്ക്കുന പരിപാടിയില് പുസ്തക പ്രദര്ശനത്തിന് പുറമെ, വിവിധ വിഷയങ്ങളിലെ സംവാദവും സ്റ്റേജ് ഷോകളും കുക്കറി കോര്ണറും ഒരുക്കുന്നുണ്ട്. കോവിഡ് മാനദണ്ഡങ്ങള് പാലിച്ചായിരിക്കും പരിപാടികള് അരങ്ങേറുക. പ്രവേശനം തികച്ചും സൗജന്യമായിരിക്കും. കഴിഞ്ഞ തവണ 20ലക്ഷത്തിലേറെ സന്ദര്ശകരാണ് പശ്ചിമേഷ്യയിലെ ഏറ്റവും വലിയ പുസ്തകോല്സവത്തില് എത്തിച്ചേര്ന്നത്. 1559 പ്രസാധകരുടേതായി എണ്ണമറ്റ പുസ്തകങ്ങള് ലോകത്തിന് മുന്നില് പരിചയപ്പെടുത്തുന്ന പരിപാടി നവംബര് മൂന്നു മുതല് 13വരെ ഷാര്ജ എക്സ്പോ സെന്ററിലാണ് അരങ്ങേറുക. ചടങ്ങില് വിവിധ ദിവസങ്ങളിലായി ഇത്തവണത്തെ നൊബേല് സാഹിത്യ ജേതാവ് താനസാനിയന് എഴുത്തുകാരന് അബ്ദുറസാഖ് ഗുര്നയും ജ്ഞാനപീഠ ജേതാവായ ഇന്ത്യന് എഴുത്തുകാരന് അമിതാവ് ഘോഷ് അടക്കമുള്ളവരും പങ്കെടുക്കും. അമേരിക്കന് എഴുത്തുകാരന് ക്രിസ് ഗാര്ഡ്നറും ഇന്ത്യന് എഴുത്തുകാരന് ചേതന് ഭഗതും പരിപാടിയില് എത്തിച്ചേരുന്ന പ്രമുഖരുടെ പട്ടികയിലുണ്ട്. ലോക സഞ്ചാരി സന്തോഷ് ജോര്ജ് കുളങ്ങര അടക്കം നിരവധി മലയാളി എഴുത്തുകാരും പ്രസാധകരും പരിപാടിയില് പങ്കെടുക്കാനെത്തും. പുസ്തകോല്സവത്തില് പങ്കെടുക്കുന്ന കൂടുതല് പ്രമുഖരുടെയും പ്രധാകരുടെയും പേരുകള് അടുത്ത ദിവസങ്ങളില് വെളിപ്പെടുത്തുമെന്ന് ഷാര്ജ ബുക് അതോറിറ്റി ചെയര്മാന് അഹ്മദ് അല് അമീരി വ്യക്തമാക്കി. സംസ്കാരങ്ങള് തമ്മിലുള്ള സംവാദങ്ങള് പുസ്തകങ്ങളിലൂടെയാണ് നടക്കുന്നതെന്നും ഇത്തവണത്തെ മേളയിലൂടെ ഓരോ വായനക്കാരനും ഓരോ പുസ്തകങ്ങള് നല്കണമെന്നാണ് ആഗ്രഹിക്കുന്നതെന്നും അദ്ദേഹം കൂട്ടിച്ചേര്ത്തു. ഈ വര്ഷം പുസ്തകോല്സവത്തിലെ അഥിതി രാജ്യമായ സ്പെയിനിന്റെ യു.എ.ഇയിലെ അംബാസഡര് ലിനിഗോ ഡി പ്ലാഷിയോ എക്സ്പാന വാര്ത്താ സമ്മേളനത്തില് സംഘാടകര്കൊപ്പം പങ്കെടുത്തു. ഒമ്ബത് പ്രമുഖ എഴുത്തുകാരുടെ പരിപാടികള്, പാനല് ഡിസ്കഷനുകള്, കലാസാംസ്കാരിക പരിപാടികള് എന്നിവ സ്പെയിന് സംഘടിപ്പിക്കും.